ལར་སྔ་མའི་འགྲེལ་ཚུལ་གྱི་ཤན་ཤུགས་ཏེ་མིང་ཚིག་གི་ངོས་འཛིན་ལུགས་ཐ་དད་དུ་བྱུང་བ་ཡོད་དེ།གསར་བྱུང་གི་བརྡ་སྤྲོད་པའི་གཞུང་ཁ་ཤས་སུ་མིང་ལ་ཚིག་དང་།ཚིག་ལ་ཚིག་སྒྲུབ་དང་བརྗོད་པ་སོགས་ཀྱི་མིང་བཏགས་ཤིང་སྐབས་བསྟུན་གྱི་མཚན་ཉིད་བཞག་ཀྱང་།སྔ་མའི་འགྲེལ་ཚུལ་དག་གཤིབ་བསྡུར་དང་།སྒོས་སུ་སྐད་བརྡ་རིག་པའི་གཞུང་གི་འགྲེལ་ལུགས་ལྟར་བྱས་ཚེ་མིང་དང་མིང་ཚོགས།ཚིགཚིག་ཚོགས་ཀྱི་སྡེ་ཚན་དུ་ཕྱེས་ན་བསྟན་བྱ་བློ་ངོར་ཤོང་སྟེ།ཚིག་གྲུབ་དང་ཚིག་སྒྲུབ་ཅེས་པ་སྔར་གྱི་བསྟན་བཅོས་གྲགས་ཅན་དག་ཏུ་མ་བྱུང་ཞིང་དེ་གའི་དོན་ལ་བརྟགས་པས་ཀྱང་གཞུག་བྱ་གང་དེར་མི་འཇུག་ཅིང་།བརྗོད་པ་ཞེས་པ་མཚན་ཉིད་ལ་བལྟས་པས་ཚིག་ཚོགས་ཀྱི་དོད་དུ་འགྲོའོ།།